TUFผลิตทูน่าเพิ่ม4%น้ำท่วมคนแห่ซื้อพุ่ง
TUF ผลิตทูน่ากระป๋องเพิ่ม 3-4% รับน้ำท่วม ความต้องการพุ่งชี้ไตรมาส 3 กำไรยังดี ไม่ประมาทรับมือน้ำท่วมเต็มสูบ
19 ต.ค. 2554

TUF ผลิตทูน่ากระป๋องเพิ่ม 3-4% รับน้ำท่วม ความต้องการพุ่งชี้ไตรมาส 3 กำไรยังดี ไม่ประมาทรับมือน้ำท่วมเต็มสูบ
นายธีรพงศ์ จันศิริ ประธานกรรมการบริหาร บริษัท ไทยยูเนียน โฟรเซ่น โปรดักส์ (TUF) เปิดเผยว่า บริษัทได้เพิ่มกำลังการผลิตปลาทูน่ากระป๋องเพื่อจำหน่ายในประเทศเพิ่มขึ้นจากเดิม 3-4% เพื่อตอบรับความต้องการของประชาชนที่ซื้อเพิ่มมากขึ้นในช่วงที่ประเทศประสบปัญหาน้ำท่วม และผลักดันยอดขายปลาซาร์ดีนและปลาทูน่ากระป๋องเพิ่มขึ้นสูงกว่า 30% 
“ความต้องการซื้อที่เพิ่มเข้ามามาก เพราะอาหารกระป๋องเป็นอาหารพร้อมรับประทาน มีความสะดวกในยามที่เกิดปัญหาน้ำท่วม และบริษัทไม่มีนโยบายขึ้นราคาขาย แต่จะใช้วิธีการผลิตสินค้าเพิ่มแทน เพื่อไม่ซ้ำเติมประชาชน” นายธีรพงศ์ กล่าว
สำหรับโรงงานของบริษัทไม่ประสบปัญหาน้ำท่วม โดยตั้งอยู่ที่ จ.สมุทรสาคร และสงขลา แต่ไม่ประมาท ได้เตรียมกระสอบทรายและเตรียมรับมือน้ำท่วมเต็มที่ แต่การที่โรงงานใกล้ทะเลเชื่อว่าจะไม่มีปัญหา 
สำหรับผลประกอบการในไตรมาส 3 น่าจะเป็นไตรมาสที่บริษัทสามารถทำกำไรได้สูงสุดเป็นประวัติการณ์อีกครั้งหนึ่ง และจะดีกว่าไตรมาส 2 ที่มีกำไรสุทธิ 1,237.56 ล้านบาท กำไรต่อหุ้น 1.29 บาท ส่วนปีนี้ยังไม่เปลี่ยนแปลงเป้าหมายที่เดิมคาดว่ารายได้จะเติบโต 30.40% จากปีก่อนหน้าทำได้ 7.28 หมื่นล้านบาท